PRÍRUČKA

k vzorovým súťažným podkladom

*„Vybudovanie cyklistickej infraštruktúry“*

|  |  |  |  |
| --- | --- | --- | --- |
|  | Znak Slovenskej republiky |  |  |

Verzia 2.0

Dátum vydania: xx.xx.2025

Obsah

[Zoznam príloh: 3](#_Toc165271506)

[Zoznam skratiek 3](#_Toc165271507)

[Poďakovanie 4](#_Toc165271508)

[Všeobecná časť 5](#_Toc165271509)

[Cieľ príručky a určenie cieľovej skupiny 5](#_Toc165271510)

[Odporúčania k časti A – Pokyny pre záujemcov vzorových SP 5](#_Toc165271511)

[Plánovanie a možnosť realizácie PTK 5](#_Toc165271512)

[Rozdelenie predmetu zákazky 6](#_Toc165271513)

[Zmluvný vzťah a jeho trvanie 6](#_Toc165271514)

[Financovanie predmetu zákazky 6](#_Toc165271515)

[Vysvetlenie súťažnej dokumentácie 7](#_Toc165271516)

[Obhliadka miesta dodania predmetu zákazky 7](#_Toc165271517)

[Zábezpeka 7](#_Toc165271518)

[Otváranie ponúk 7](#_Toc165271519)

[Odporúčania k časti B. Podmienky účasti 7](#_Toc165271520)

[Osobné postavenie 7](#_Toc165271521)

[Finančné a ekonomické postavenie 8](#_Toc165271522)

[Technická spôsobilosť alebo odborná spôsobilosť 8](#_Toc165271523)

[Referencie 8](#_Toc165271524)

[Minimálna požadovaná úroveň štandardov: 8](#_Toc165271525)

[Preukazovanie podmienok účasti technickej alebo odbornej spôsobilosti pri rozdelení na časti. 8](#_Toc165271526)

[Odporúčania k časti C. Kritériá na vyhodnotenie ponúk 9](#_Toc165271527)

[Kritériá na hodnotenie ponúk 9](#_Toc165271528)

[Spôsob hodnotenia ponúk 9](#_Toc165271529)

[K1 – Ponuková cena v eurách s DPH za predmet zákazky 9](#_Toc165271530)

[K2 – Lehota výstavby 9](#_Toc165271531)

[K3 – Predĺženie záruky nad požadovaný rozsah 10](#_Toc165271532)

[K4 – Skúsenosti stavbyvedúceho (dĺžka vybudovaných pozemných komunikácií) 10](#_Toc165271533)

[Odporúčania k opisu predmetu zákazky 10](#_Toc165271534)

## **Zoznam príloh:**

01. Vzorové súťažné podklady vo verzii začiatočník

02. Ponuka a výkaz výmer vo formáte MS Excel

## **Zoznam skratiek**

CI – Cyklistická infraštruktúra

CKO – Centrálny koordinačný orgán

CRZ – Centrálny register zmlúv

IS EPVO – Informačný systém Elektronická platforma verejného obstarávania

NIKA – Národná implementačná a koordinačná autorita

PD – Projektová dokumentácia

PHZ – Predpokladaná hodnota zákazky

PTK – Prípravné trhové konzultácie

SP – Súťažné podklady

ÚVO – Úrad pre verejné obstarávanie

VO – Verejný obstarávateľ

ZVO – Zákon č. 343/2015 Z. z. o verejnom obstarávaní a o zmene a doplnení

niektorých zákonov v znení neskorších predpisov

# Poďakovanie

Na obdobie rokov 2014 - 2021 bol vyhlásený program *Dobrá správa vecí verejných, zodpovedné inštitúcie, transparentnosť / Cezhraničná spolupráca*, ktorého cieľom je zvýšenie integrity a zodpovednosti v rámci verejnej správy. Jeho súčasťou sú dve programové oblasti a zamerania, v rámci ktorých je zaradený aj projekt ÚVO s názvom *Zodpovedné verejné obstarávanie*, ktorého primárnym cieľom je zintenzívnenie uplatňovania princípu hodnoty   
za peniaze.

Touto cestou by sme sa chceli poďakovať za pomoc pri implementácií projektu *Zodpovedné verejné obstarávanie* **všetkým členom pracovnej skupiny pre cyklotrasy.** Veľká vďaka patrí najmä zástupcom Hlavného mesta Slovenskej republiky Bratislavy, Smart Cities Klubu, Združeniu miest a obcí Slovenska, občianskemu združeniu Cyklokoalícia, Mestu Šaľa, Zväzu stavebných podnikateľov Slovenska a odbornému projektantovi. Všetci zástupcovia vyššie uvedených organizácií svojim aktívnym a vecným prístupom prispeli k príprave vzorových SP pre vybudovanie CI vo verzii pre začiatočníkov.

|  |  |
| --- | --- |
|  |  |
|  |  |
|  |  |

# Všeobecná časť

## Cieľ príručky a určenie cieľovej skupiny

1. Príručka je sprievodným metodickým materiálom k vzorovým SP pre zákazky týkajúce sa budovania CI. Cieľom príručky je usmerniť VO pri využívaní vzorových SP tak, aby boli navrhované ustanovenia SP v súlade s navrhnutým účelom.
2. Vzorové SP sú koncipované na situáciu, kedy VO disponuje **projektovou dokumentáciou** na výstavbu CI, pričom nezáleží na tom, či ide o CI v intraviláne alebo extraviláne.
3. Komentár k jednotlivým ustanoveniam v príručke môže byť odlišný v závislosti od toho, ku ktorej úrovni SP komentár smeruje. Rozlíšenie bude vyznačené farebne (rovnako sú farebne ladené jednotlivé verzie SP) a to nasledovne:

* Modrá: Začiatočník
* Zelená: Pokročilý
* Oranžová: Expert

Táto príručka – verzia 2.0 – sa v aktuálnom znení zameriava na priblíženie a objasnenie vzorových SP pre začiatočníkov realizovaných **podlimitným postupom**. Do budúcna plánujeme túto príručku rozšíriť aj o komentáre k verzii pre pokročilých a expertov.

1. Príručka sa bude venovať najmä ustanoveniam SP, kde vzniká priestor na diskusiu, najmä z dôvodu výberu z viacerých možností. Vyžltené časti SP znamenajú, že je potrebné doplniť informácie. Zároveň sú v SP použité hypertextové prepojenia (bledo modré podčiarknuté časti), ktoré Vás presmerujú na príslušný predpis, prípadne iný odkaz.
2. Na záver tejto všeobecnej časti dávame VO do pozornosti, aby v prípade použitia uvedených vzorových SP pre vybudovanie CI vo verzii pre začiatočníkov **neprebrali automaticky bez akejkoľvek úpravy** **jednotlivé časti vzorových SP**, ale vždy zohľadnili osobitné okolnosti predmetu zákazky v kontexte svojich potrieb a očakávaní a  tomu prispôsobili aj nastavenie kritérií, pravidiel ich uplatnenia a ich váhovosti. Upozorňujeme VO, že výber a uplatnenie takých kritérií na vyhodnotenie ponúk a podmienok účasti, ktoré nesúvisia s predmetom zákazky, resp. nedostatočný popis pravidiel uplatnenia kritérií alebo nesprávne nastavenie váhovosti daných kritérií; prípadne neuvážené preberanie podmienok účasti (t. j. bez ich prispôsobenia nastaveniam konkrétnej zákazky) môže byť, v prípade výkonu dohľadu zo strany ÚVO alebo kontroly iných príslušných orgánov predmetom zistení.

# Odporúčania k časti A – Pokyny pre záujemcov vzorových SP

## **Plánovanie a možnosť realizácie PTK**

VO môže ešte pred začatím verejného obstarávania uskutočniť PTK, ktorých primárnym cieľom je analýza trhu, informovanie hospodárskych subjektov o plánovanom verejnom obstarávaní CI. Analýza trhu môže VO poskytnúť informácie nielen o dostupnosti, charakteristikách, ale aj o kvalite a výhodách, resp. nevýhodách a dostupnosti, prípadne cenových výkyvoch niektorých stavebných materiálov potrebných na CI. Realizácia PTK vám v takýchto prípadoch poskytne cennú spätnú väzbu ohľadom aktuálnej situácie na trhu. Vhodne zvolenými otázkami vás oslovené subjekty môžu upozorniť aj na prípadné riziká z ich uhla pohľadu.

Proces PTK môže napomôcť VO ku všetkým okolnostiam a k podrobnejšiemu vymedzeniu opisu predmetu zákazky, ktoré budú dôležité na plnenie zmluvy a na vypracovanie ponuky. Bližšie informácie ako realizovať PTK nájdete na webovom sídle ÚVO.[[1]](#footnote-2)

Základným krokom v procese verejného obstarávania je stanovenie PHZ, a to   
v závislosti od výšky finančných limitov určených ZVO, prípadne vykonávacím predpisom ÚVO.[[2]](#footnote-3) Určenie PHZ determinuje výber zákonného postupu pri zadávaní zákazky (nadlimitný / podlimitný ). Tieto vzorové SP sú určené pre bežný postup   
pre podlimitné zákazky podľa [§110](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-110.nadpis) a [§111](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-111) ZVO, ktorý môže byť dobrovoľne použitý aj pre zákazky nižšej hodnoty ako sú uvedené v [§ 110 ods. 1](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-110.odsek-1) ZVO. Na účely zákona sa PHZ vyčísluje **bez dane z pridanej hodnoty.**

## Rozdelenie predmetu zákazky

V uvedených vzorových SP sú uvedené dve možnosti:

1. nerozdelenie zákazky na časti alebo
2. rozdelenie zákazky na časti.

V prípade, ak zákazka nie je rozdelená na časti, je potrebné vypustiť bod 3.2 SP.

## Zmluvný vzťah a jeho trvanie

Výsledkom verejného obstarávania je uzavretie zmluvy o dielo medzi VO na jednej strane a úspešným uchádzačom alebo skupinou dodávateľov na druhej strane. Verejné obstarávanie končí podpisom a  zverejnením zmluvy v CRZ. Po týchto formálnych aktivitách nastupuje najdôležitejšia časť, a to samotné zmluvné plnenie.

VO nesmie podceniť riadenie zmluvného vzťahu (zmluvný manažment), nakoľko neriadenie zmluvného vzťahu môže viesť k tomu, že neseriózni uchádzači v záujme získania zákazky sľúbia častokrát aj to, čo, reálne nevedia splniť, pričom uvedené   
sa ukáže až vo fáze reálneho plnenia zákazky. Preto VO odporúčame nepodceniť druhú najdôležitejšiu časť po príprave verejného obstarávania a odporúčame im vyhradiť dostatočné personálne kapacity na komunikáciu a kontrolu realizácie zmluvného plnenia.

Pre vymedzenie trvania zmluvného vzťahu na uskutočnenie stavebných prác CI je potrebné určiť dve rozhodné skutočnosti, a to začiatok a koniec trvania zmluvného vzťahu. Začiatok trvania bude určovať úspešnému uchádzačovi alebo skupine dodávateľov lehotu (v dňoch / týždňoch / mesiacoch), dokedy je povinný po protokolárnom prevzatí staveniska začať realizovať stavebné práce CI. Ukončenie realizácie stavebných prác CI musí byť taktiež vymedzené časovým intervalom, ktorý bude určený napríklad v dňoch / týždňoch / mesiacoch dokedy po protokolárnom prevzatí staveniska musí úspešný uchádzač alebo skupina dodávateľov ukončiť stavebné práce CI, avšak v prípade použitia kritéria na vyhodnotenie ponúk K 2 (lehota výstavby) sa táto lehota môže v závislosti od návrhu plnenia kritérií zmeniť.

VO môže na účely zabezpečenia predmetu plnenia vyplývajúceho   
zo zmluvy uzavrieť zmluvu s uchádzačom, ktorý sa vo verejnom obstarávaní na základe kritérií na vyhodnotenie ponúk umiestnil ako ďalší v poradí, ak

a) VO platne odstúpil od pôvodnej zmluvy z dôvodu podstatného porušenia povinnosti pôvodného dodávateľa,

b) pôvodný dodávateľ v rozpore so všeobecne záväznými právnymi predpismi alebo zmluvnými podmienkami odstúpil od pôvodnej zmluvy, alebo

c) pôvodný dodávateľ stratil v priebehu plnenia pôvodnej zmluvy schopnosť splniť zmluvný záväzok.

VO môže na účely uzavretia zmluvy uskutočniť s uchádzačom rokovanie o podmienkach plnenia zmluvy. Zmluvná cena za plnenie pri uzavretí zmluvy musí   
v závislosti od rozsahu plnenia vychádzať z ceny uvedenej v ponuke pôvodného dodávateľa. Zmluvná cena nesmie prevyšovať o viac ako 20% zmluvnú cenu pôvodného dodávateľa. Ak bol uchádzač na uzavretie zmluvy písomne vyzvaný a v určenej lehote nie kratšej ako desať pracovných dní neposkytol riadnu súčinnosť tak, aby mohla byť zmluva uzatvorená v určenej lehote, alebo ak odmietol uzatvoriť zmluvu, VO môže uzatvoriť zmluvu s uchádzačom alebo uchádzačmi, ktorí sa umiestnili na nasledujúcom mieste   
v poradí.

## Financovanie predmetu zákazky

Pri financovaní zákazky z prostriedkov fondov Európskej únie / Plánu obnovy / prípadne iných finančných mechanizmov ako zo štátneho rozpočtu je nutné brať v úvahu metodické pokyny / usmernenia [CKO](https://eurofondy.gov.sk/dokumenty-a-publikacie/metodicke-dokumenty/) / [NIKA](https://www.planobnovy.sk/realizacia/dokumenty/) alebo príslušných riadiacich orgánov, ktoré sa týkajú čerpania finančných zdrojov.

Pri zákazke s dlhšou lehotou plnenia alebo vyšším finančným limitom by mal VO umožniť, ak to nie je v rozpore s metodickými pokynmi / usmerneniami, dodávateľovi čiastkovú fakturáciu (napr. po dokončení určitej ucelenej časti CI). Táto možnosť musí byť definovaná v zmluve o dielo, ale aj v SP.

## Vysvetlenie súťažnej dokumentácie

Inštitút vysvetlenia vymedzuje komunikačnú platformu medzi záujemcom alebo uchádzačom a VO, pričom jeho účelom je, aby na základe otázok záujemcu alebo uchádzača poskytol VO potrebné informácie na prípravu a skoncipovanie ponuky. Cieľom vysvetľovania je zabezpečiť bezplatný, neobmedzený, úplný a priamy prístup k relevantným informáciám pre prípravu ponuky, pričom vysvetľovaním **nemôže dochádzať k doplneniu nových požiadaviek alebo podmienok.** VO je povinný **bezodkladne** zverejniť doplňujúce informácie v profile. Okrem povinnosti zverejniť informácie v profile, je VO povinný bezodkladne poskytnúť vysvetlenie potrebné na vypracovanie ponuky všetkým známym záujemcom alebo uchádzačom. Vysvetlenie informácií uvedených vo výzve na predkladanie ponúk, v súťažných podkladoch alebo   
v inej sprievodnej dokumentácii VO bezodkladne oznámi záujemcom, najneskôr však **tri pracovné dni** pred uplynutím lehoty na predkladanie ponúk za predpokladu, že   
o vysvetlenie záujemca požiada dostatočne vopred. VO môže oznámiť vysvetlenie   
k doručeným žiadostiam jedným úkonom.

VO primerane predĺži lehotu na predkladanie ponúk, ak:

a) vysvetlenie informácií potrebných na vypracovanie ponuky alebo na preukázanie splnenia podmienok účasti nie je poskytnuté **tri pracovné dni** pred uplynutím lehoty   
na predkladanie ponúk aj napriek tomu, že bolo vyžiadané dostatočne vopred alebo

b) v dokumentoch potrebných na vypracovanie ponuky, návrhu alebo na preukázanie splnenia podmienok účasti vykoná podstatnú zmenu.

## Obhliadka miesta dodania predmetu zákazky

Realizácia CI, či už v extraviláne alebo intraviláne je realizovaná na verejne prístupných miestach. VO však môže pristúpiť k realizácii obhliadky miesta plnenia za účelom podpory prípravy, čo najlepšej ponuky zo strany záujemcov alebo uchádzačov, ktorá bude zohľadňovať aj prípadné riziká, ktoré môžu súvisieť s realizáciou CI.

Takýmito rizikami môžu byť v prípade stavebných prác CI, ktoré sú realizované v intraviláne, napríklad potreba dočasnej zmeny dopravného značenia, prekládka existujúcich inžinierskych sietí a pod.

V extraviláne môže byť takýmto rizikom napríklad nestabilita podložia v prípade možných zosuvov, potreba realizácie vodozádržných opatrení a pod.

Uvedený demonštratívny výpočet rizík má slúžiť pre VO len ako zdroj možnej inšpirácie, pričom sa môže líšiť od prípadu k prípadu.

## Zábezpeka

Ponukovú zábezpeku odporúčame zvážiť. V prípade, ak VO vyžaduje zábezpeku, netreba zabudnúť určiť dĺžku lehoty viazanosti ponúk. Výška zábezpeky v prípade podlimitnej zákazky nesmie presiahnuť 3 % z predpokladanej hodnoty zákazky a nesmie byť vyššia ako 100 000 eur. Ak je zákazka rozdelená na časti, výška zábezpeky sa vo vzťahu ku každej časti zákazky určí tak, že nesmie presiahnuť 3 % z predpokladanej hodnoty časti zákazky a súčasne výška zábezpeky za všetky časti zákazky nesmie byť vyššia ako 100 000 eur.

## Otváranie ponúk

Chceli by sme upozorniť VO, aby v rámci otvárania ponúk cez IS EPVO **nezabudli na zakliknutie funkcionality, ktorá umožní automatické vytvorenie a odoslanie zápisnice z otvárania ponúk** uchádzačom, ktorí predložili ponuku do lehoty na predkladanie ponúk. V danom prípade je potrebné v rámci prípravy zákazky v IS EPVO vyplniť aj časť ***„Štruktúra ponuky“*** podľa zvolených kritérií na vyhodnotenie ponúk.

# Odporúčania k časti B. Podmienky účasti

## Osobné postavenie

V rámci podmienok účasti týkajúcich sa osobného postavenia musí VO pri zákazkách realizovaných podlimitným postupom vyžadovať od záujemcov alebo uchádzačov len splnenie podmienok účasti v zmysle [§ 32 ods. 1](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-32.odsek-1) písm. e) a f) ZVO. VO však môže vyžadovať okrem splnenia vyššie uvedených podmienok účasti aj splnenie podmienok účasti osobného postavenia v zmysle [§ 32 ods. 1](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-32.odsek-1) písm. a) až d) a [§ 32 ods. 7](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-32.odsek-7) ZVO.

## Finančné a ekonomické postavenie

V rámci uvedených vzorových SP sa nevyžaduje preukázanie finančného a ekonomického postavenia. Ak má VO záujem vyžadovať v rámci podmienok účasti preukázanie finančného a ekonomického postavenia záujemcov alebo uchádzačov, tak VO sa môže okrem ZVO uvádzaných dôkazov, akými sú napr. vyjadrenia bánk, potvrdenia poisťovní, resp. doklady s účtovnými ukazovateľmi, inšpirovať aj použitím indexu daňovej spoľahlivosti v zmysle vyhlášky Ministerstva financií Slovenskej republiky č. [544/2021](https://www.slov-lex.sk/ezbierky/pravne-predpisy/SK/ZZ/2021/544/20220101) Z. z. o kritériách na určenie indexu daňovej spoľahlivosti. Pri použití indexu daňovej spoľahlivosti môže VO ako príklad požadovať preukázanie hodnotenia *„vysoko spoľahlivé,“* alebo *„spoľahlivé.“* Záujemca alebo uchádzač na preukázanie splnenia tejto podmienky predloží čestné prehlásenie a VO si jej splnenie overí na webovom sídle:

<https://www.financnasprava.sk/sk/elektronicke-sluzby/verejne-sluzby/zoznamy/detail/_3ae2281c-3b96-40d9-86c3-af1d00cfb1df>

## Technická spôsobilosť alebo odborná spôsobilosť

## **Referencie**

Technická spôsobilosť alebo odborná spôsobilosť v zmysle [§ 34 ods. 1](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-34.odsek-1) ZVO preukazovaná prostredníctvom referencií, ktoré sú uvedené v bode 3.1 vzorových SP, vychádza z taxatívneho znenia ZVO, ktoré nie je možné meniť, ak sa uvedie priamym odkazom   
na príslušný paragraf. V prípade, ak verejný obstarávateľ neodkáže na konkrétne ustanovenie, môže si určiť podmienky účasti technickej alebo odbornej spôsobilosti aj iným spôsobom (nemusí dodržať taxatívne znenie – môže si upraviť napr. referenčné obdobie), za predpokladu, že tieto súvisia s predmetom zákazky a sú primerané. VO však musí dodržať princíp proporcionality a zároveň aj uniesť bremeno/riziko dokazovania   
v súvislosti s dodržaním tohto princípu.

## **Minimálna požadovaná úroveň štandardov:**

V rámci podmienky účasti preukazujúcej technickú a odbornú spôsobilosť prostredníctvom zoznamu stavebných prác uskutočnených za predchádzajúcich päť rokov od vyhlásenia verejného obstarávania je potrebné uviesť, že ide **o minimálnu zákonnú lehotu**, ktorú ZVO určuje. Ak je to potrebné na zaistenie primeranej úrovne hospodárskej súťaže, môže VO určiť aj dlhšiu dobu ako 5 rokov. V rámci pandémie COVID 19 boli utlmené aj stavebné práce, preto je na zvážení VO, či je vhodné využiť túto zákonnú možnosť a určiť dlhšiu dobu ako 5 rokov. Počet zrealizovaných zákaziek s obdobným predmetom zákazky môže byť aj vyšší, ako je uvedené vo vzorových SP.

VO upozorňujeme na zvolený materiál (**asfalt a/alebo betón**), ktorý bude použitý pri realizácii zákazky a rovnako aj minimálnu súvislú dĺžku CI (500 metrov v SP). Ak je dĺžka zamýšľanej CI **dlhšia ako 500 metrov**, minimálna požadovaná dĺžka je 500 metrov. Ak je dĺžka zamýšľanej CI kratšia ako 500 metrov, bude požiadavka v rámci minimálnej úrovne štandardov rovná dĺžke zamýšľanej CI (**napríklad 300 metrov**). Čo sa  týka minimálnej šírky 1,5 m uvedenej vo vzorových SP, tak ide o minimálnu šírku na to, aby mohlo byť nasadené strojné vybavenie / technológia.

## Preukazovanie podmienok účasti technickej alebo odbornej spôsobilosti pri rozdelení na časti.

Radi by sme upozornili VO, že táto časť vzorových SP sa uplatňuje iba pri rozdelení zákazky na časti. Ak **zákazka nie je rozdelená na časti, je potrebné tento bod SP vypustiť.**

# Odporúčania k časti C. Kritériá na vyhodnotenie ponúk

## 

## Kritériá na hodnotenie ponúk

Výberu hodnotiaceho kritéria, alebo ich kombinácii, by mala vždy predchádzať dôkladná úvaha nad tým, aký výsledok je hodnotiace kritérium spôsobilé generovať (súvisí s povahou konkrétnej zákazky a trhom potenciálnych dodávateľov – vonkajší faktor) a ako má hodnotiace kritérium fungovať v systéme SP (vnútorné faktory). Doterajšia prax ukazuje, že kritériá na vyhodnotenie ponúk nie je možné používať bez uváženia, automaticky, a to ani pri zdanlivo obdobných zákazkách.

Kritériom na hodnotenie ponúk v rámci týchto vzorových SP je: **Najlepší pomer ceny a kvality**.

VO **nemusí použiť všetky** nižšie uvedené **kritériá na vyhodnotenie ponúk**, ale môže si z nich vybrať kombináciu tých, ktoré najviac zodpovedajú jeho potrebám. Rovnako nastavenie váhovosti jednotlivých zvolených kritérií je v plnej kompetencii VO a má zodpovedať jeho potrebám. **Vzorce** použité v rámci týchto vzorových SP **sú nastavené ako nezávislé**, čo znamená, že počet bodov jedného uchádzača nezávisí od ponuky iných uchádzačov a uchádzač si už v čase predkladania ponuky vie vypočítať, aký počet bodov získa.

V rámci vzorových SP pre začiatočníkov boli navrhnuté tieto kritériá na vyhodnotenie ponúk:

**K1 – Ponuková cena v eurách s DPH za predmet zákazky**

**K2 – Lehota výstavby**

**K3 – Predĺženie záruky nad požadovaný rozsah**

**K4 – Skúsenosti stavbyvedúceho (dĺžka vybudovaných pozemných komunikácií)**

## Spôsob hodnotenia ponúk

## K1 – Ponuková cena v eurách s DPH za predmet zákazky

Maximálna prípustná cena, ktorá je uvedená v predmetnom vzorci ku kritériu K1 je totožná s PHZ. Relatívnu váhu tohto kritériá určí VO v závislosti od preferencií svojich potrieb,   
t. j. či mu viac záleží na cene alebo na kvalite.

## K2 – Lehota výstavby

Pri tomto kritériu na vyhodnotenie ponúk odporúčame VO určiť maximálnu a minimálnu lehotu výstavby. Vo všeobecnosti je ako maximálna lehota výstavby odporúčaná hodnota vo výške 125 % z lehoty odhadovanej projektantom v rámci PD. Na druhej strane, ako minimálna lehota výstavby je odporúčaná hodnota 75 % z lehoty výstavby odhadovanej projektantom. V prípade nastavenia spodnej minimálnej lehoty realizácie je potrebné **skonzultovať technologickú realizovateľnosť** predmetu zákazky **s projektantom.**

Dôležitým faktorom pri tomto kritériu je, že **bude transponované do zmluvy a bude záväzné**. Ak úspešný uchádzač nedodrží lehotu realizácie výstavby uvedenú v ponuke, v takom prípade bude **uplatnená zmluvná pokuta** uvedená v príslušnom ustanovení Zmluvy o dielo.

## K3 – Predĺženie záruky nad požadovaný rozsah

V rámci uvedeného kritéria na vyhodnotenie ponúk je odporúčaná lehota na predĺženie záruky nad požadovaný zákonný rozsah uvedená v dĺžke 60 mesiacov.

V prípade, ak by VO požadoval inú lehotu predĺženej záruky, odporúčame, aby vždy uviedol jej **maximálnu dĺžku trvania**.

Dôležitým faktorom pri tomto kritériu je, že **bude transponované do zmluvy a bude záväzné.** Ak úspešný uchádzač nesplní svoj záväzok spočívajúci v predĺžení záruky   
nad požadovaný rozsah, v takom prípade bude uplatnená zmluvná pokuta uvedená v príslušnom ustanovení Zmluvy o dielo.

## K4 – Skúsenosti stavbyvedúceho (dĺžka vybudovaných pozemných komunikácií)

Predmetné kritérium na vyhodnotenie ponúk predstavuje pre uchádzača možnosť získať extra body za to, že na realizáciu CI ponúkne kvalitnejšieho stavbyvedúceho s lepšími/odbornejšími skúsenosťami.

Zároveň však musí byť splnená podmienka, že stavbyvedúci na zákazke vykonával funkciu stavbyvedúceho (tzn. nie stavebný dozor).

Rozhodujúcim faktorom pri tomto kritériu na vyhodnotenie ponúk je dĺžka vybudovaných pozemných komunikácií v stanovenom rozmedzí, ktoré si určí VO. Ako maximálnu dĺžku odporúčame stanoviť trojnásobok minimálnej požadovanej dĺžky, nie však dlhšej ako 1 500 metrov.

Dôležitým faktorom pri tomto kritériu je, že **bude transponované do zmluvy a bude záväzné.** Ak úspešný uchádzač nevyužije na plnenie predmetu zákazky stavbyvedúceho deklarovaného v ponuke, v takom prípade bude uplatnená zmluvná pokuta uvedená v príslušnom ustanovení Zmluvy o dielo.

# Odporúčania k opisu predmetu zákazky

Chceli by sme upozorniť VO na povinnosť aplikovania zásady nespôsobovať významnú škodu v rámci OP Slovensko 2021 – 2027 podľa [Prílohy č. 3 k metodickému usmerneniu k uplatňovaniu zásady „nespôsobovať významnú škodu](https://eurofondy.gov.sk/wp-content/uploads/2023/10/Metodicke-usmernenie-k-uplatnovaniu-zasady-DNSH-verzia-1.1.zip)[[3]](#footnote-4)" **už v štádiu prípravy žiadosti o nenávratný finančný prostriedok,** teda pred samotnou realizáciou procesu verejného obstarávania. Cyklodoprava je upravená v kapitolách č. 19. a 20., pričom oprávnené aktivity zamerané na podporu cyklodopravy musia spĺňať nasledovné podmienky zásady „nespôsobovať významnú škodu“:

* príprava CI, ktorej súčasťou **bude zavádzanie nabíjacích staníc**   
  pre elektrobicykle s prioritným využitím fotovoltaických panelov, prípadne s využitím sieťového pripojenia;
* vo fáze realizácie projektovej prípravy – v územnom a stavebnom konaní sa očakáva **posúdenie klimatického rizika a zraniteľnosti.** Vykoná sa najmä **analýza povodňového rizika**, **rizík súvisiacich so zosuvom pôdy**, **rizík extrémnych výkyvov počasia** a iných vplyvov, pričom sa stanovia segmenty, pre ktoré je potrebné zaviesť osobitné adaptačné riešenia. Závery posúdenia budú následne začlenené do návrhu opatrenia;
* vo fáze výstavby CI je potrebné počítať s **obmedzovaním vzniku odpadov počas realizácie stavieb** výstavby cyklotrás v súlade s Protokolom EÚ o nakladaní so stavebným odpadom a odpadom z demolácie, ako aj so zákonom č.  79/2015  Z.  z. o odpadoch a o zmene a doplnení niektorých zákonov s  prihliadnutím na najlepšie dostupné techniky a opätovné použitie materiálov, pričom sa budú využívať dostupné systémy triedenia stavebného odpadu. **Najmenej 70 % (hmotnostných)** nie nebezpečného **stavebného a demolačného odpadu** (s výnimkou prirodzene sa vyskytujúceho materiálu uvedeného   
  v kategórii 17 05 04 v zozname odpadov EÚ 585), ktorý vznikne na stavbe, **musí byť recyklovaného** alebo **inak materiálovo zhodnoteného**, vrátane operácií ako je zasypávanie, pri ktorých sa pomocou odpadu nahrádzajú iné materiály.

Všetky vyššie uvedené činnosti musia byť okrem žiadosti o nenávratný finančný príspevok uvedené aj v opise predmetu zákazky.

V rámci opisu predmetu zákazky nie je možné odkazovať na konkrétne výrobky, technológie, značky. Opis predmetu **zákazky musí byť jednoznačný, úplný, nestranný a nediskriminačný.** V rámci prípravy opisu predmetu zákazky pri určení technických požiadaviek odkazom na technické špecifikáciepodľa [**§ 42 ods. 2 písm. b)**](https://www.slov-lex.sk/ezbierky-fe/pravne-predpisy/SK/ZZ/2015/343/#paragraf-42.odsek-2.pismeno-b) **ZVO,** takýto odkaz musí byť doplnený slovami „**alebo ekvivalentný**“. Je **potrebné vopred špecifikovať**, čo bude VO považovať **za ekvivalentné riešenie** a čo už nie. **Je preto porušením ZVO**, **ak by si chceli túto „povinnosť“ splniť iba formálnym uvedením slovného spojenia „alebo ekvivalent**“ bez bližšej špecifikácie.

1. <https://www.uvo.gov.sk/metodika-vzdelavanie/tematicke-materialy/pripravne-trhove-konzultacie> [↑](#footnote-ref-2)
2. <https://www.slov-lex.sk/pravne-predpisy/SK/ZZ/2023/481/20240101> [↑](#footnote-ref-3)
3. [https://eurofondy.gov.sk/dokumenty-a-publikacie/metodicke-dokumenty/](https://eurofondy.gov.sk/dokumenty-a-publikacie/metodicke-dokumenty) [↑](#footnote-ref-4)